title: Mén Tingkes
text: Kenehné Mén Tingkes ngengkebang déwéknya, nanging bahan kablet, tur kadudut bahan panglemes pangidih Luh Kumudan, ané ngateleb totonan, awanan Mén Tingkes lantas nuturang déwékné kéné: "Sujatiné icang anak uli alasé, réh bahan icangé madadukuhan ditu, koné ané uningina suba limang turunan ngubu dialasé ento. Wayah-wayah icangé yén séda, makejang tan palayon, nanging Bapan icangé masawa, patuh tekén anak biasa, nanging ané ngaranayang icang angob, bakal sédané buin enem bulané, suba uningina tur kayang dina muah dauhné tepet uningina. Buina disédané tuara sungkan, makiré sédané buin akesep, masih icang pituturina magenep-genep, dagingné apang icang tekek ngamong kapatutan, kuat natak kalacuran, nanging tan pegak mautsaha ngalih rahayu anggon neteh kalacurané ané kahaba uli kadituan. Parab Bapan icangé, Dukuh Lakarsana, Mémén icangé kocap maparab Jro Luh Wimala, masih okan Dukuh. Mara mabelat pitung dina Bapan icangé séda, lantas Mémén icangé ngandikayang nutug I Bapa, suud masédsédin icang tur ngandikayang lakar ngalahin, lantas mulihan. Mara macekol digalengé, suba pragat seda. Yan adan icangé lantas takonang Luh, icang mahadan Luh Upapati".